Nariadenie Rady (ES) 1500/2003
z 18. februára 2003
o spravovaní systému dvojitej kontroly bez množstevných obmedzení týkajúcich sa vývozu určitých výrobkov z ocele z Ruskej federácie do Európskeho spoločenstva
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133,
so zreteľom na návrh Komisie,
keďže:
(1) dohoda o partnerstve a spolupráci, ktorou sa ustanovuje partnerstvo medzi Európskymi spoločenstvami a ich členskými štátmi na jednej strane a Ruskou federáciou na druhej strane [1], nadobudla účinnosť 1. decembra 1997;
(2) Európske spoločenstvo a Ruská federácia sa dohodli na zriadení systému dvojitej kontroly, pokiaľ ide o určité výrobky z ocele, počas obdobia od 13. októbra 1997 do 31. decembra 1999; táto dohoda vo forme výmeny listov bola schválená v mene Európskeho spoločenstva rozhodnutím 97/741/ES [2]; systém sa rozšíril na základe rozhodnutia 2000/294/ES [3] aj na obdobie od 1. januára 2000 do 31. decembra 2001; nariadenie (ES) 2135/97 [4] rozšírené nariadením (ES) 793/2000 [5] zaviedlo pre spoločenstvo zodpovedajúce vykonávacie právne predpisy;
(3) situácia týkajúca sa dovozu určitých výrobkov z ocele z Ruskej federácie do spoločenstva podlieha dôkladnej prehliadke a na základe príslušných informácií strany uzavreli vo forme výmeny listov [6] dohodu, ktorá zriaďuje systém dvojitej kontroly bez množstevných obmedzení na obdobie odo dňa nadobudnutia účinnosti tohto nariadenia do 31. decembra 2004, pokiaľ sa obe strany nedohodnú ukončiť tento systém skôr;
(4) opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy vykonávania vykonávacích kompetencií udelených Komisii [7],
PRIJALA TOTO NARIADENIE:
Článok 1
1. V období odo dňa nadobudnutia účinnosti tohto nariadenia do 31. decembra 2004 v súlade s ustanoveniami horeuvedenej dohody vo forme výmeny listov dovoz určitých výrobkov z ocele s pôvodom v Ruskej federácii, uvedených v prílohe I, do spoločenstva podlieha predloženiu dokumentu o dohľade, ktorý zodpovedá vzoru zobrazenému v prílohe II a ktorý vydajú orgány v spoločenstve.
2. V období odo dňa nadobudnutia účinnosti tohto nariadenia do 31. decembra 2004 dovoz určitých výrobkov z ocele s pôvodom v Ruskej federácii, uvedených prílohe I, do spoločenstva okrem toho podlieha vydaniu vývozného dokladu vydaného príslušnými ruskými orgánmi. Vývozný doklad musí zodpovedať vzoru zobrazenému v prílohe III. Bude platiť pri vývoze všade na colnom území spoločenstva. Dovozca musí predložiť originál vývozného dokladu najneskôr do 31. marca v roku, ktorý nasleduje po roku, v ktorom sa dodal tovar zahrnutý v doklade.
3. Dodávka sa považuje za uskutočnenú v deň jej naloženia na dopravné prostriedky vývozu.
4. Klasifikácia výrobkov, ktoré zahŕňa toto nariadenie, vychádza z colnej a štatistickej nomenklatúry spoločenstva (ďalej "KN"). Pôvod výrobkov, ktoré zahŕňa toto nariadenie, sa stanoví v súlade s platnými predpismi spoločenstva.
5. Príslušné orgány spoločenstva sa zaväzujú informovať Ruskú federáciu o každej zmene v KN, ktorá sa týka výrobkov zahrnutých do tohto nariadenia, ešte pred nadobudnutím jej účinnosti v spoločenstve.
6. Tovar, ktorý sa dodal ešte pred nadobudnutím účinnosti tohto nariadenia, sa z pôsobnosti tohto nariadenia vylučuje.
Článok 2
1. Dokument o dohľade, uvedený v článku 1, automaticky vydá príslušný orgán v členských štátoch bez poplatku na akékoľvek požadované množstvo, a to do piatich pracovných dní od predloženia žiadosti ktoréhokoľvek dovozcu spoločenstva so sídlom kdekoľvek v spoločenstve. Pokiaľ sa nepreukáže opak, táto žiadosť sa považuje za prijatú príslušným vnútroštátnym orgánom najneskôr do troch pracovných dní odo dňa jej predloženia.
2. Dokument o dohľade vydaný jedným z príslušných vnútroštátnych orgánov uvedených v prílohe IV platí v celom spoločenstve.
3. Žiadosť dovozcu o dokument o dohľade musí obsahovať tieto náležitosti:
a) názov a celú adresu žiadateľa (vrátane čísla telefónu a faxu a podľa možnosti aj identifikačné číslo používané príslušnými vnútroštátnymi orgánmi) a registračné číslo DPH v prípade, že podlieha DPH;
b) ak je to uplatniteľné, názov a celú adresu deklaranta alebo zástupcu žiadateľa (vrátane čísla telefónu a faxu);
c) celý názov a adresu vývozcu;
d) presný opis tovaru vrátane:
- jeho obchodného názvu,
- kódu KN,
- krajiny pôvodu,
- krajiny dodania;
e) čistú hmotnosť vyjadrenú v kg a tiež množstvo v predpísaných jednotkách, ak nie je vyjadrené ako čistá hmotnosť podľa položky kombinovanej nomenklatúry;
f) hodnotu CIF tovaru v eurách na hranici spoločenstva podľa položky kombinovanej nomenklatúry;
g) či sú príslušné výrobky druhej alebo horšej kvality [8];
h) navrhované obdobie a miesto colného vybavenia;
i) či je žiadosť opakovaním predchádzajúcej žiadosti týkajúcej sa rovnakej zmluvy;
j) nasledovné prehlásenie datované a podpísané žiadateľom s prepisom jeho mena veľkými písmenami:
"Ja, dolupodpísaný, potvrdzujem, že informácie uvedené v tejto žiadosti sú pravdivé a poskytnuté v dobrej viere a že mám založený podnik v spoločenstve."
Dovozca tiež predloží kópiu kúpno-predajnej zmluvy, predbežnú faktúru a/alebo v prípadoch, keď sa tovar priamo nenakupuje v krajine výroby, výrobný certifikát vydaný oceliarňou.
4. Dokumenty o dohľade je možné používať len v čase, ak naďalej platia opatrenia na liberalizáciu dovozu, ktoré sa týkajú príslušných transakcií. Bez toho, aby boli dotknuté možné zmeny platných dovozných nariadení alebo rozhodnutí prijatých v rámci dohody alebo spravovania kvóty,:
- sa obdobie platnosti dokumentu o dohľade týmto stanovuje na štyri mesiace,
- nepoužívané alebo len čiastočne používané dokumenty o dohľade je možné obnoviť na rovnaké obdobie.
5. Dovozca vráti dokumenty o dohľade orgánu, ktorý ich vydal, na konci obdobia platnosti.
Článok 3
1. Zistenie, že jednotková cena, za ktorú sa vykonala transakcia, prekračuje cenu uvedenú v dovoznom doklade o menej než 5 % alebo že celková hodnota alebo množstvo výrobkov predložené na dovoz presahuje hodnotu, alebo množstvo uvedené v dovoznom doklade o menej než 5 %, vopred nevylučuje uvoľnenie dotknutých výrobkov do voľného obehu.
2. Žiadosti o dovozné doklady a doklady samotné sú dôverné. Sú vyhradené pre príslušné orgány a žiadateľa.
Článok 4
1. Do prvých desiatich dní každého mesiaca členské štáty oznámia Komisii:
a) podrobné údaje o množstvách a hodnotách (prepočítaných na eurá), na ktoré boli vydané dovozné doklady počas predchádzajúceho mesiaca.
b) podrobné údaje o dovoze počas mesiaca, ktorý predchádza mesiacu uvedenému v odseku a).
Informácie poskytnuté členskými štátmi sa rozpíšu podľa výrobku, kódu KN a podľa krajiny.
2. Členské štáty oznámia každú anomáliu alebo prípady podvodu, ktoré zistia, a ak je to potrebné, dôvody, na základe ktorých odmietli vydať dovozný doklad.
Článok 5
Všetky oznamy podľa tohto nariadenia sa zašlú Komisii a oznámia sa elektronicky v rámci integrovanej siete vytvorenej za týmto účelom, pokiaľ nie je z nevyhnutných technických dôvodov potrebné dočasne použiť iné prostriedky komunikácie.
Článok 6
Postup výboru
1. Komisii pomáha výbor zostavený zo zástupcov členských štátov, ktorému predsedá zástupca Komisie.
2. V prípade odkazu na tento odsek sa uplatnia články 4 a 7 rozhodnutia 1999/468/ES.
Obdobie ustanovené v článku 4 odseku 3 rozhodnutia 1999/468/ES sa stanovuje na tri mesiace.
3. Výbor prijme svoj štatút.
Článok 7
Zmeny a doplnky príloh, ktoré môže byť potrebné na zohľadnenie zmien prílohy alebo príloh dohody vo forme výmeny listov medzi Európskym spoločenstvom a Ruskou federáciou, alebo zmeny a doplnky pravidiel spoločenstva v oblasti štatistiky, colných opatrení, spoločných pravidiel na dovoz alebo dohľad dovozu, sa prijmú v súlade s postupom ustanoveným v článku 6 odseku 2.
Toto nariadenie nadobúda účinnosť 15. deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. februára 2003